Ouzhpenn Beowulf, tudenn bennañ ar meurgan, ez eus taolennet e-leizh a dud all er meurgan. Kalz traoù en istor-se a gaver meneg anezho e lennegezh kozh Skandinavia. Kement-se a weler gant tudennoù, evel Healfdene, Hroðgar, Halga, Hroðulf, Eadgils pe Ohthere, gant klannoù a-bezh, evel ar re Scyldings, Scylfings pe Wulfings, pe c’hoazh gant traoù evel an Emgann war ar skorn e Lenn Vänern. Gant disoc’hoù furchadegoù an henoniourien ez eus bet gallet lakaat bloaziadoù war an traoù a gonter er meurgan.